Publication: Magyar Közlöny
Issue: MK-2007-67 (Year: 2007, Number: 67)
Era: 2004-2010
Section: A Szoctv.-t módosító 2004. évi CXXXVI. törvény újraszabályozta a rendszeres szociális segélyben részesülõk együttmûködési kötelezettségét.
Paragraph Index: 321

A Szoctv.-t módosító 2004. évi CXXXVI. törvény újraszabályozta a rendszeres szociális segélyben részesülõk együttmûködési kötelezettségét. A segélyezetteknek például vállalniuk kellett a munkaügyi központtal történõ fokozottabb együttmûködést, amely kiterjedt arra is, hogy álláskeresési megállapodást kellett kötniük. Az álláskeresési megállapodás általános jellegû vállalásokból áll, hiszen megkötésekor még nem lehet tudni, hogy mely munkáltatók fogják jelezni munkaerõigényüket. A hivatalunkhoz forduló panaszosok azt vállalták, hogy a megjelölt munkakörhöz kapcsolódóan személyesen vagy telefonon megkeresnek olyan munkáltatókat is, akik vagy amelyek nem hirdetnek állást. Elmondásuk szerint e kötelezettség teljesítéséhez semmilyen érdemi segítséget nem kaptak. A kezdeti idõszakban véleményünk szerint a munkaügyi kirendeltségeknek arra kellett volna törekedniük, hogy megismertessék az álláskeresõket ezzel az új támogatási rendszerrel, és elsõdlegesen ne a szankcionálás eszközével próbálják elmozdítani õket az intenzív álláskeresés irányába. Tapasztalataink szerint a munkaügyi kirendeltségek egy része nem a szükséges tájékoztatás megadására és a segítségnyújtásra helyezte a hangsúlyt. Nem vizsgálták, hogy az álláskeresõ (segélyezett) miért nem tudott eleget tenni vállalásának, hanem pusztán rögzítették ezt a tényt, és az ügyfelet egyidejûleg törölték az álláskeresési nyilvántartásból. A kirendeltségek a nyilvántartásból való törlésrõl tájékoztatták a helyi önkormányzatokat, és e jelzés alapján a képviselõ-testületek az együttmûködési kötelezettség megszegésére hivatkozással 36 hónapra megszüntették a rendszeres szociális segélyt. Szociológiai kutatások szerint a romák jelentõs része nem tud bekerülni a tartósan foglalkoztatottak közé. Fõ jövedelemforrásuk az esetenkénti közcélú és közhasznú munkavégzés mellett a rendszeres szociális segély. A már nem hatályos szabályozás bár látszólag nem sértette az egyenlõ bánásmód követelményét, valójában a nem foglalkoztatott romákat a nem roma álláskeresõkhöz képest lényegesen nagyobb arányban érintette hátrányosan. Az Országgyûlés a jogi szabályozás ellentmondásait a Szoctv. 2006. július 1-jén hatályba lépett módosításával kívánta kiküszöbölni. A törvény módosítása együttmûködési kötelezettség megszegése esetén az ellátottra nézve kedvezõbb szabályokat, differenciált szankciórendszert vezetett be. Abban az esetben, ha a kötelezettség megszegése elsõ alkalommal fordul elõ és nem minõsül súlyosnak, akkor a segély megszüntetése helyett átmenetileg csökkentett összegben történõ folyósítása javasolható. A módosított Szoctv. 37/B. §-a kimondja, hogy ha a rendszeres szociális segélyben részesülõ személy a segély folyósításának idõtartama alatt együttmûködési kötelezettségét megszegi, akkor a segély összegét az önkormányzat rendeletében meghatározott idõtartamig, de legfeljebb 6 hónapig 75%-os mértékben kell folyósítani. Az együttmûködési kötelezettség súlyos vagy két éven belül történõ ismételt megszegése esetén a rendszeres szociális segélyt meg kell szüntetni, és az 36 hónapon belül ismételten nem állapítható meg. Az együttmûködési kötelezettség súlyos megszegésének az önkormányzat rendeletében meghatározottakon túl az az eset minõsül, ha a segélyben részesülõ személy a felajánlott és megfelelõ munkalehetõséget nem fogadja el, vagy ha az önkormányzat által szervezett foglalkoztatást a munkáltató rendkívüli felmondással szüntette meg. Az új szabályozás tehát nem teszi lehetõvé, hogy azokat a rendszeres szociális segélyben részesülõket, akik valamilyen okból nem teljesítik maradéktalanul az álláskeresési megállapodásban foglalt vállalásaikat, és emiatt törlik õket az álláskeresõk nyilvántartásából, „automatikusan” 36 hónapra kizárják az ellátórendszerbõl. Hatályban maradt ugyanakkor az az indokolatlan megkülönböztetés, hogy a rendszeres szociális segélyben részesülõknek az együttmûködési kötelezettség súlyos megszegése esetén lényegesen szigorúbb jogkövetkezménnyel (36 hónapi kizárás) kell számolniuk, mint azoknak, akiknek álláskeresési járulékot folyósítanak (90 napi kizárás). 2007/67/II. szám Természetesen fontos, hogy a nem foglalkoztatott személyek aktívan közremûködjenek az álláskeresésben, ám ezt a szankciót túlzott mértékûnek tartjuk. Véleményünk szerint a munkába állási hajlandóság erõsítése nem adhat alapot arra, hogy a rászorulókat 36 hónapra kizárják az ellátórendszerbõl, és ezzel teljesen ellehetetlenítsék õket és családjukat. Sajnálatos módon a jogalkotó nem rendezte azoknak a nem foglalkoztatottaknak a helyzetét, akiknek segélyezését

Source: https://magyarkozlony.hu/hivatalos-lapok/06643edaa121e7336c5ff0f9063fa23e5b48c5c1/dokumentumok/6328cf126a7c5b4a7cece8817a2ce4f3d346d93f/letoltes